12.09.2012 23:06
Janar Ala
Tallinna ülikooli kirjastus on pea kolme tegevusaasta jooksul Eesti kultuuripilti rikastanud tähtsate raamatutega. Töö ülikooli juures lubab kirjastusele suuremat vabadust anda välja teoseid, mis muidu jääksid võib-olla ilmumata.
Tallinna ülikooli kirjastus ei ole tegutsenud pikalt, kuid erineval moel oluliste teoste nimekiri on muljetavaldav, vahendas "Aktuaalne kaamera".
Praegu majaehituse tõttu koliva kirjastuse juhi Heli Alliku sõnul lähtuvad nad oma tegevuses eelkõige teatavast ühtsuse põhimõttest.
"Kogu see kirjastus töötab tegelikult nii, et kui tuleb uus raamat, siis ta loomulikult on iseenesena väärtus, aga samal ajal ta toetab kogu aeg ühte ja sama ideed - kõrgetasemelise ja akadeemilise intellektuaalse kirjanduse ja kirjastuse ideed," selgitas Allik.
Kirjastuse loomise juures abiks olnud ning siiamaani nõu ja jõuga abistava ajaloolase Marek Tamme arvates ei saa üks korralik ülikool ilma oma kirjastuseta.
"Minu meelest ka väljaspool ülikooli ehk siis Eesti kultuurimaastikul on hästi vajalik, et on üks kirjastus, kes ei jahi müügitulemusi, kes ei jahi sissetulekut, kes on n-ö mittekasumlik kirjastus ja kes saab seetõttu endale lubada välja anda teoseid, mis jääksid muidu ilmumata," rääkis Tamm.
2009. aasta lõpust tegutsev ülikooli kirjastus annab välja raamatuid välja skaalal tõsisest tudengitele mõeldud teaduskirjandusest kuni laiemale lugejaskonnale mõeldud asjadeni, mille hulka kuulub ka Mihhail Lotmani värske "Struktuur ja vabadus". Erinevad sarjad on ühtse kujunduse, kuid erineva värvimärgistusega ja autoriks on sellel disainer Asko Künnap. Kujunduse üle tunnevad kirjastuse inimesed suurt uhkust.
"Kui vahel on raske või väsitav päev olnud, siis me teeme lahti kataloogi või kodulehekülje, kus on kõik seniilmunud 39 raamatut rivis ja no siis läheb tuju heaks tagasi," ütles Allik.
Lähitulevikus on Tallinna ülikooli kirjastuselt oodata muu hulgas mitmeid nüüdisaegse prantsuse filosoofia võtmeteoseid.
Toimetas Merili Nael